SOMO MAR 3
Be en Adier ni Wach Maber Owuok Kuom Nyasaye?
1. Muma owuok kuom ng’a?
Wach maber mar ni ji biro dak nyaka chieng’ e piny ondik ei Muma. (Zaburi 37:29) Muma oting’o buge matindo tindo 66. Nyasaye ne otiyo gi chwo madirom 40 mondo ondik bugego. Buge abich mokwongo ne ondik gi Musa higini machiegni 3,500 mokalo. Buk mogik ne ondik gi jaote Johana higini 1,900 mokalo. Jondik Muma ne ondiko paro mag ng’a? Nyasaye ne owuoyo gi jondik Muma kokalo kuom roho mare maler. (2 Samuel 23:2) Ne gindiko pach Nyasaye, to ok pachgi giwegi. Omiyo Muma owuok kuom Jehova.—Som 2 Timotheo 3:16; 2 Petro 1:20, 21.
2. Ang’o momiyo wanyalo bedo gadier ni Muma owuok kuom Nyasaye?
Wang’eyo ni Muma owuok kuom Nyasaye nikech weche duto mokoro chopo e wang’e. Onge dhano manyalo koro weche machop kamano. (Joshua 23:14) Mana Nyasaye Manyalo Duto ema nyalo ng’eyo gadier gima biro timore ne oganda dhano kinde mabiro.—Som Isaiah 42:9; 46:10.
Donge waneno ni en adier ni buk mowuok kuom Nyasaye en buk makende? To kuom adier Muma en buk makende. Osepog Muma tara gi tara e dhok miche. Kata obedo ni en buk machon, weche manie Muma winjore gi sayans madier. Bende, jondiko mag Muma ma ne gin 40 ne ok ogwenyore e wach. * E wi mano, hera mar Nyasaye nenore maler ei Muma, kendo Muma pod nigi teko mar loko ngima ji obed maber. Wechegi osemiyo ji tara gi tara obedo gadier ni Muma en Wach Nyasaye.—Som 1 Jo Thessalonika 2:13.
3. Wach maduong’ ma Muma jiwo en mane?
Muma jiwo wach maber ni dwaro mar Nyasaye en timo ne dhano gik mabeyo. Ndiko lero kaka chon dhano ne olalo gweth mar dak e paradis e piny, kendo olero kaka ibiro duok paradis e piny kendo.—Som Fweny 21:4, 5.
Wach Nyasaye bende oting’o chike koda puonj. E wi mano, Muma oting’o histori e wi kaka Nyasaye osebedo ka tudore gi dhano—histori manyiso kido mag Nyasaye. Omiyo, Muma nyalo konyi ng’eyo Nyasaye. Olero kaka inyalo bedo osiep Nyasaye.—Som Zaburi 19:7, 11; Jakobo 2:23; 4:8.
4. Ang’o minyalo timo mondo ing’e Muma?
Nitie yo ma Yesu ne otiyogo ma brosuani bende biro tiyogo e konyi ng’eyo Muma. Ne olero “tiend weche manie Ndiko” kotiyo gi Muma wuon.”—Som Luka 24:27, 45.
Wach maber mowuok kuom Nyasaye e wach maberie moloyo. Kata kamano, jomoko ok odewo wach maber mowuok kuom Nyasaye, kendo jomoko to chwanyore gi wachno. Chunyi kik nyosre. Mondo iyud ngima mochwere dwarore ni mondo idhi nyime puonjori e wi Nyasaye.—Som Johana 17:3.
^ par. 3 Ne brosua miluongo ni Kitabu kwa Ajili ya Watu Wote.
Puonjri Weche Momedore
WACH MABER MOWUOK KUOM NYASAYE!
Ang’o Momiyo Wanyalo Bedo Gadier ni Muma Owuok Kuom Nyasaye?
Ka Muma en bug Nyasaye adier, onego bed ni opogore gi buge mamoko.
Ang’o ma Muma Puonjo Kuom Adier?
Muma—Buk Moting’o Wach Nyasaye
Muma nyalo konyi nade mondo inyagri gi chandruok mag ngima? Ang’o momiyo inyalo keto yie kuom weche mokor manie iye?
Ang’o ma Muma Puonjo Kuom Adier?
Ang’o Monego Wang’e e Wi Nyasaye?
Be ing’eyo ni Nyasaye oheri in iwuon? Puonjri mondo ing’e kit Nyasaye kod kaka inyalo sudo machiegni kode.
luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn swh_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn